Komisijos Reglamentas (EB) Nr. 1213/2003
2003 m. liepos 7 d.
iš dalies keičiantis Europos Parlamento ir Tarybos Reglamentą (EB) Nr. 304/2003 dėl pavojingų cheminių medžiagų eksporto ir importo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 28 d. priimtą Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo [1], ir ypač jo 22 straipsnio 1 dalį,
kadangi:
(1) Reglamentas (EB) Nr. 304/2003 įgyvendina 1998 m. rugsėjo 11 d. pasirašytą ir Tarybos sprendimu 2003/106/EB [2] bendrijos patvirtintą Roterdamo konvenciją dėl iš anksto pranešto sutikimo (PIC - prior informed consent) procedūros, taikomos tarptautinėje prekyboje kai kurioms pavojingoms cheminėms medžiagoms ir pesticidams. Kol įsigalios ši Konvencija, Reglamentas (EB) Nr. 304/2003 taip pat įgyvendina laikinąją PIC procedūrą, kuri buvo nustatyta konvenciją priėmusios Diplomatų konferencijos Baigiamojo akto rezoliucijoje dėl laikinųjų susitarimų.
(2) Reglamento (EB) Nr. 304/2003 I priedą sudaro trys dalys: cheminių medžiagų, kurioms privaloma pranešimo apie eksportą procedūra, sąrašas, cheminių medžiagų, kurioms taikomas PIC pranešimas, sąrašas ir cheminių medžiagų, kurioms privaloma PIC procedūra pagal Roterdamo konvenciją, sąrašas.
(3) Atsižvelgiant į pastarojo meto galutinius reglamentuojamus veiksmus, kurių buvo imtasi pagal bendrijos teisės aktus, siekiant uždrausti arba labai apriboti kai kurių cheminių medžiagų naudojimą, kelios cheminės medžiagos turėtų būti įtrauktos į cheminių medžiagų sąrašą, pateikiamą Reglamento (EB) Nr. 304/2003 I priedo 1 ir 2 dalyse.
(4) Tarpvyriausybiniame derybų dėl konvencijos komiteto devintajame posėdyje, vykusiame nuo 2002 m. rugsėjo 30 d. iki spalio 4 d., buvo nuspręsta, kad cheminei medžiagai monokrotofosui taip pat turėtų būti taikoma laikinoji PIC procedūra. Taigi, monokrotofosas turėtų būti įtrauktas į cheminių medžiagų sąrašą, pateikiamą Reglamento (EB) Nr. 304/2003 I priedo 3 dalyje, o 1 dalyje esantis įrašas turėtų būti iš dalies pakeistas.
(5) Dėl šios priežasties turėtų būti atitinkamai iš dalies pakeistas Reglamento (EB) Nr. 304/2003 I priedas.
(6) Šiame reglamente numatytos priemonės atitinka pagal Tarybos direktyvos 67/548/EEB [3] su paskutiniais pakeitimais, padarytais Reglamentu (EB) Nr. 807/2003 [4], 29 straipsnį sudaryto Komiteto nuomonę;
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 304/2003 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 7 d.